PLANET คงเป้ารายได้ปีนี้โต 10% มองครึ่งปีหลังธุรกิจฟื้น-รุกประมูลงานเต็มสูบ
PLANET คงเป้ารายได้ปีนี้โต 10% มองครึ่งปีหลังธุรกิจฟื้น-รุกประมูลงานเต็มสูบ
PLANET คงเป้ารายได้ปีนี้โต 10% มองครึ่งปีหลังธุรกิจฟื้น-รุกประมูลงานเต็มสูบ
3 ส.ค. 2563

นายประพัฒน์ รัฐเลิศกานต์ กรรมการผู้อำนวยการ และหัวหน้าเจ้าหน้าที่บริหาร บริษัท แพลนเน็ต คอมมิวนิเคชั่น เอเชีย จำกัด (มหาชน) หรือ PLANET เปิดเผยว่าบริษัทฯ ยังคงเป้าหมายรายได้ปี 2563 เติบโต 10% จากปีก่อน เนื่องจากเริ่มเห็นทิศทางการฟื้นตัวของธุรกิจตั้งแต่ช่วงครึ่งหลังของปีนี้จากงานประมูลจัดซื้อจัดจ้างของรัฐ โดยขณะนี้อยู่ระหว่างรอผลในหลายโครงการใหญ่
“แม้บริษัทจะได้รับผลกระทบจาก วิกฤติโควิด-19 ในช่วงเดือนมีนาคม-พฤกษาคม ทำให้การจำหน่ายอุปกรณ์สื่อสารและระบบถ่ายทอดทีวีดิจิทัลซึ่งเป็นธุรกิจหลักได้รับผลกระทบจากการจัดซื้อของภาครัฐที่ชะลอการเปิดประมูลหลายโครงการ แต่ปัจจุบันถึงช่วงครึ่งหลังของปี เราเริ่มเห็นสัญญาณที่ดี ภาครัฐเริ่มมีการเร่งการจัดซื้อจัดจ้างมากขึ้น ซึ่งเร็วๆ นี้ บริษัทฯ น่าจะมีข่าวดีเรื่องงานประมูล” นายประพัฒน์ กล่าว
นอกจากงานประมูลที่จะเข้ามาช่วยเพิ่มเติมงานในมือ หรือ Backlog ที่ปัจจุบันมีตัวเลขอยู่ที่กว่า 300 ล้านบาทแล้ว ผลจากการที่บริษัทฯมุ่งเน้นเพิ่มรายได้จากกลุ่มธุรกิจเทคโนโลยีเกิดใหม่ (Emerging Technology Business) เพื่อให้สอดรับกับรูปแบบวิถีชีวิตใหม่ (New Normal) ปัจจุบันถือว่าได้รับการตอบรับจากลูกค้าเป็นอย่างดี อาทิ Cloud Meeting Platform สำหรับการทำงานที่บ้าน (Work from Home) เพื่อรับมือวิกฤติไวรัสโควิด-19,  IoT Platform สำหรับพัฒนาเมืองอัจฉริยะ (Smart City), TeleHealth Platform (การรักษาทางไกล) สำหรับกิจกรรมด้านสาธารณสุข และ ระบบรักษาความปลอดภัยทางไซเบอร์ (Cyber Security) เพื่อรองรับกฎหมายด้านการรักษาความมั่นคงและการคุ้มครองข้อมูลส่วนบุคคลที่จะบังคับใช้ในกลางปี 2563 เป็นต้น
“แม้วิกฤติโควิด-19 จะส่งผลกระทบยอดขายในส่วนของอุปกรณ์วิดีโอคอนเฟอเรนซ์ลดลง แต่บริษัทฯ ยังได้ประโยชน์จากการทำตลาดในส่วนของ Cloud Meeting Platforms สำหรับใช้ในการทำงานที่บ้าน คาดว่าจะมียอดขายเพิ่ม 20-30% ส่วนธุรกิจ Cloud Office  โดยมีการคิดค่าบริการรายเดือน เช่น Cloud PBX, Cloud Meeting , Cloud Wi-Fi, Cloud Security ที่บริษัทได้เริ่มทำการตลาดมาแล้วกว่า 2 ปีนั้น จากวิกฤติโควิด-19 ทำให้ตลาดให้การยอมรับบริการ Cloud มากขึ้น ซึ่งจะสามารถสร้างรายได้แบบ Recurring อย่างต่อเนื่องระยะยาวต่อไป ทั้งนี้บริษัทฯ จะพยายามผลักดันอัตรากำไรขั้นต้น (Gross Profit Margin) ปี 2563 ให้เพิ่มขึ้นมาที่ระดับ 23% จากปีก่อนที่ 21%” นายประพัฒน์กล่าว